ธอส. ปิดรับรีไฟแนนซ์ดอกเบี้ยบ้าน สปส.
ธอส. ปิดรับรีไฟแนนซ์ดอกเบี้ยบ้าน สปส. คาดปล่อยกู้เต็มวงเงิน 1,000 ล้านบาท สัปดาห์หน้านี้
30 เม.ย. 2553

ธอส. ปิดรับรีไฟแนนซ์ดอกเบี้ยบ้าน สปส. คาดปล่อยกู้เต็มวงเงิน 1,000 ล้านบาท สัปดาห์หน้านี้ 
นายขรรค์ ประจวบเหมาะ กรรมการผู้จัดการธนาคารอาคารสงเคราะห์ ( ธอส.) เปิดเผยถึงโครงการสินเชื่อ " บ้าน สปส.เพื่อผู้ประกันตน" ของสำนักงานประกันสังคมว่า ขณะนี้มีผู้ประกันตนได้ยื่นเรืองเพื่อขอสินเชื่อมาแล้วกว่า 400 ล้านบาท โดยในส่วนของโครงการที่เปิดรับให้ลูกหนี้ของธนาคารได้ยื่นเพื่อขอรีไฟแนนซ์ดอกเบี้ย ซึ่งมีวงเงิน 150 ล้านบาทนั้น ขณะนี้มีผู้ยื่นเอกสารเกินกว่าวงเงินที่เปิดไว้แล้ว จึงต้องทำการปิดโครงการในส่วนนี้ก่อน เหลือแต่กรณีการปล่อยสินเชื่อให้ผู้ประกันตนที่ซื้อบ้านใหม่ โดยภาพรวมขณะนี้คาดว่าแต่ละธนาคารที่เข้าร่วมโครงการกับประกันสังคม จะสามารถปล่อยกู้ได้เฉลี่ยธนาคารละ 1,000 ล้านบาท 
" เริ่มโครงการมา 4 วันมีคนยื่นเรื่องขอสินเชื่อกว่า 400 ล้านบาท อนุมัติไปแล้วกว่า 100 ล้านบาท คาดว่าในสัปดาห์เงินกู้ก้อนนี้คงจะหมด โดยเฉพาะในส่วนของการเปิดให้รีไฟแนนซ์ตอนนี้คงปิดบริการไปแล้วเพราะยอดกู้เต็มวงเงินแล้ว ที่ธนาคารปล่อยกู้แบบเต็มที่ไม่ได้เพราะโครงการนี้เป็นโครงการที่ให้ธนาคารปล่อยกู้ก่อนแล้ว สปส. ถึงจะเอาเงินมาฝาก ดังนั้นจึงต้องชะลอดูภาพรวมว่ายอดปล่อยกู้ทั้งหมดครบ 1 หมื่นล้านบาทหรือยังด้วย " นายขรรค์กล่าว 
นายขรรค์ กล่าวอีกว่า แนวโน้มการปล่อยสินเชื่อในเดือน พ.ค. นี้น่าจะปรับตัวสูงขึ้นกว่าเดือน เม.ย. ที่ผ่านมาเล็กน้อย เนื่องจากเป็นช่วงเดือนสุดท้ายก่อนมาตรการภาษีจะสิ้นสุด ซึ่งคาดว่าน่าจะมีบ้านที่สร้างเสร็จและพร้อมโอนอีกจำนวนหนึ่งส่งผลให้ยอดสินเชื่อในเดือนพ.ค. นี้น่าจะปรับตัวสูงขึ้นอยู่ที่ระดับประมาณ 8,000 - 9,000 ล้านบาท และคาดว่ายอดสินเชื่อยังขยายตัวได้ดีต่อเนื่องไปจนถึง มิ.ย. เนื่องจากเป็นเดื่อนที่ผู้ประกอบการจะปิดงบกลางปี  จึงคาดว่าทางผู้ประกอบการน่าจะมีการจัดโปรโมทชั่นเพื่อกระตุ้นยอดขาย เพื่อให้มีผลต่อราคาหุ้นในช่วงครึ่งปี ขณะที่แนวโน้มในไจรมาสที่ 3 ยังไม่สามารถคาดการณ์ได้เนื่องจากต้องรอดูว่าสถานการณ์ทางด้านการเมืองจะจบลงแบบไหนหรือยังมีปัญหายืดเยื้อต่อไปก็คงจะส่งผลกระทบต่อภาพรวมเศรษฐกิจและส่งผลต่อเนื่องถึงความต้องการซื้อบ้านของประชาชนที่จะลดลงไปด้วย